  Виталий Пронин Ува ёросысь Чистостем гуртысь Владимир Злобин фермае-а ужаны мынэ, гурт кузя-а ортче, сьӧраз котьку но мешокен, озьы воргорон гурт шорын, нюлэс дуръёсын лошъяськись жуг-жагез утялтэ. В. Злобин (азьпаласез) гуртаз чылкыт улон понна сюлмаськеФото: Евгений Эжбаев Таӵе ӟеч уж борды 67 аресъем Владимир Иванович 2 ар талэсь азьло басьтӥськиз. - Ульча кузя ортчыкум, отын но татын лошъяськись пияла ӟенеликъёсты, пластикез адӟыса, сюлмы вӧсь луылӥз, - мылкыдзэ вераз воргорон. - Асьмеос асьме киынымы ик улон котырмес кырсёмытӥськом ук! Собере паймиськом: кытысь жуг-жаг потэ. Юись муртъёс кӧня бӧрсязы ӟенеликъёс кельто, пурккетӥсьёс кӧня тамак пумъёссэс сэрпалляло, нылпиос чипсъёслэсь, шоколадъёслэсь пакетъёссэс куяло. Но жаг костаськемысь соосты гинэ янгыше уськыты но уг яра, оло, чылкытгес улысалмы, гуртъёсамы жаг куян урнаос луысалзы ке. Монэ анай-атае пичи дырысен ӝикыт, чылкыт улыны дышетылӥзы: пу пильылэм бере вань шелепъёсты октылӥмы, азбармес котьку утялтыса возимы, школаын ӵош дышетскись эшъёсыным кӧня макулатура бичаськом вал. Озьы ик гурт котырам но мед луоз кадь потылӥз. Гуртоос пумитам вазьылӥзы, тыныд малы со кулэ, субботникъёс радъяськом ук. Нош мон шуисько: одӥг нунал утялскыны потӥськом, берло быдэс арзэ жагкиськом. Озьы умой шат? Гурт котырез Владимир Иванович чылкытатэ нялтас, уж дураз мынон сяменыз. Та вакытэ воргорон гуртысь фермаын тырше, йӧл кыскон гумыосты эскере, отысь кочегаркаез эстэ. Скал гидзы гуртлэн одӥг пумаз, нош Владимир Иванович мукет пумаз улэ. Озьы гурт кузя вамышъякуз, мешоксэ нюлэс, куакъёс котырысь, сюрес дуръёсысь жаген ӧжыт гинэ уг тырмыты. Зэм, берло дыре улос оператор кылдэмен, жаг трослы ӧжытгес луиз, шуэ. Вань та «узырлыклы» Владимир Злобин инты шедьтэ. Консерва банкаосты пачкатэ но корт бичанъя пунктъёсы нуэ. Пияла ӟенеликъёсты, макулатураез райпое куто, пе. Дырын-дырын пайдаё ужез лэсьтыны юрттӥськыны кутскизы гуртысь нылпиос но. - Одӥг пол пиялаосты пильылӥсь пиналъёсты пумитай, воже потыса, валэктӥ: озьы дауртыны уг яра, - азинтэ В. Злобин. - Берло со пияшъёс асьсэос ик, жаг бичамме адӟыса, юрттӥськыны кутскизы. Школаын ужакум, шуылӥсько вал: нылпиосты выжез урод миськемысь куаретоно ӧвӧл, кызьы шонер лэсьтоно возьматоно. Озьы ик улонын но, аслад ужъёсыд вылын мукетъёсызлы адӟем карымон луоно. Ёросазы Владимир Ивановичез гуртысь волонтёр шуо, инкуазез утемез понна таукаронэн но данъязы. Владимир Иванович улытозяз кытын гинэ ассэ ӧз эскерылы, но котькытын ужзэ ӟеч лэсьтыны тыршиз. Ужан сюрессэ кутскиз Ижысь машина поттонъя заводын, ӟеч тыршемез понна Социалистической вожвылъяськонлэн вормисез луиз, та понна Ужысь ветеран ним сётӥзы. Но бӧрысь гуртлэсь мӧзмыса, вордӥськем Чистостемаз берытскиз. Огвакытэ «Ударник» колхозазы механизатор луыса тыршиз, берло солы оскизы татын ик бригадир луыны. Кӧня ке арзэ сельсоветын но ужаз. Огдыре гурт хозяйствоен кивалтӥсь но вал. Нош 1990-тӥ аръёсы гуртысь школалэн директорез луыны оскизы, та ныпъетэз со 11 ар нуиз. Бӧрысь Уйпал ёросъёсы ужаны кошкылӥз, мувӧй кыскисьёс дорын тыршиз. Отысь берытскыса, выльысь басьтӥськиз гурт хозяйствоез азинтон борды. Пенсие потыса но, тэк пуконэз уг вала. Владимир Иванович ваньмон дыръяз шаертодонэн но тунсыкъяське. Та вакытэ семьяезлэсь выжы писпузэ утчан сярысь сюлмаське, туж бадӟым мылкыдыз Чистостем гуртлэн кылдэмез, татын улӥсь семьяос сярысь тросгес тодыны. Ангелина Снигирёва  